

**พิธีเปิดศูนย์รับฟังความคิดเห็นสภาปฏิรูปแห่งชาติ**

วันจันทร์ที่ ๑๗ พฤศจิกายน ๒๕๕๗ เวลา ๑๔.๑๙ นาฬิกา ณ ศูนย์รับฟังความคิดเห็น สภาปฏิรูปแห่งชาติ บริเวณด้านหน้า อาคารรัฐสภา ๑ นายเทียนฉาย กีระนันทน์ ประธานสภาปฏิรูปแห่งชาติ เป็นประธานในพิธีเปิดศูนย์รับฟังความคิดเห็นสภาปฏิรูปแห่งชาติ โดยมี รองศาสตราจารย์ทัศนา บุญทอง รองประธานสภาปฏิรูปแห่งชาติ คนที่สอง เป็นผู้กล่าวรายงาน

การเปิดศูนย์รับฟังความคิดเห็นสภาปฏิรูปแห่งชาติ มีวัตถุประสงค์เพื่อใช้เป็นช่องทางใน การรับฟังความคิดเห็นจากประชาชน อันจะเป็นประโยชน์ต่อการปฏิรูปประเทศไทยและจัดทำร่างรัฐธรรมนูญ ซึ่งเป็นไปตามข้อบังคับการประชุมสภาปฏิรูปแห่งชาติ พ.ศ. ๒๕๕๗ ข้อ ๘๓ ที่กำหนดให้สภาตั้งคณะกรรมาธิการวิสามัญกิจการสภาปฏิรูปแห่งชาติขึ้นคณะหนึ่ง มีจำนวนไม่เกิน ๒๙ คน มีอำนาจหน้าที่กระทำกิจการ พิจารณาหรือศึกษาเรื่องใด ๆ โดยจัดให้มีการจัดตั้งศูนย์รับฟังความคิดเห็นและข้อเสนอแนะ จากประชาชนเกี่ยวกับการปฏิรูปและการจัดทำร่างรัฐธรรมนูญ เพื่อรวบรวมข้อมูลส่งคณะกรรมาธิการวิสามัญการมีส่วนร่วมและรับฟังความคิดเห็นของประชาชน ทั้งนี้ประชาชนสามารถเสนอความคิดเห็นผ่านช่องทาง ต่าง ๆ ได้ดังนี้

๑. เสนอความคิดเห็นด้วยตนเองที่ ศูนย์รับฟังความคิดเห็นสภาปฏิรูปแห่งชาติ ถนนอู่ทองใน เขตดุสิต กรุงเทพฯ

๒. call center ๑๗๔๓

๓. โทรศัพท์/โทรสาร ๐ ๒๒๔๔ ๑๘๘๑ ในวันและเวลาราชการ (๐๘.๓๐ – ๑๖.๓๐ นาฬิกา)

๔. ไปรษณีย์ : ตู้ ปณ. ๙๙๙ ปณฝ.รัฐสภา กรุงเทพฯ ๑๐๓๐๕

๕. เว็บไซต์ : ศูนย์รับฟังความคิดเห็นสภาปฏิรูปแห่งชาติ

(www.parliament.go.th/publicopinion)

๖. e-mail : nrc57.public@gmail.com

๗. LINE ID : nrc57public

๘. FACEBOOK : ศูนย์รับฟังความคิดเห็นสภาปฏิรูปแห่งชาติ

๙. รายการ “ทันสถานการณ์กับสภาปฏิรูปแห่งชาติ” ทางสถานีวิทยุกระจายเสียงรัฐสภา FM ๘๗.๕ MHz. และ AM ๑๐๗๑ KHz. ออกอากาศทุกวันจันทร์ เวลา ๐๗.๓๐ – ๐๘.๐๐ นาฬิกา หมายเลขโทรศัพท์ ๐ ๒๒๔๔ ๑๔๘๒, ๐ ๒๒๔๑ ๐๐๕๕

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*